P. Abrhan, poslanec: (2008-12-09):
Teraz však vážne. V súvislosti s odvolaním ministra Januška mnohí obviňovali opozíciu, že je to len zbytočné divadielko. Dovolím si v zásade nesúhlasiť, lebo podľa môjho názoru po takých klientelistických praktikách, aké sa udiali pod vedením pána ministra na ministerstve výstavby a regionálneho rozvoja, to bola povinnosť Kresťanskodemokratického hnutia i celej opozície. Úlohou opozície je upozorňovať na všetky prešľapy, ktorých sa vláda dopustí, a navrhnúť aj politickú sankciu. To sa na tejto schôdzi aj udialo. Preto nie je namieste argumentovať prezumpciou neviny tak, ako to robia niektorí poslanci koalície. Tento inštitút môžu využiť, ak by chceli prešľapy pána ministra riešiť trestnoprávne. To ale nie je úloha Národnej rady. Minister politicky zlyhal, a preto musí niesť aj politickú zodpovednosť. Som presvedčený, že predseda vlády nezvládol svojho koaličného partnera a nekonal v čase, keď už bolo zrejmé, že konať mal. V prípade účasti pána ministra Počiatka na jachte J & T za neetické správanie udelil žltú kartu, za neetické konanie pána ministra Izáka odvolal. Dnes pri klientelistickom konaní ministra Januška nekoná. Čaká na výsledky kontrol, nevadí mu porušenie etiky ani klientelizmus alebo sa bojí svojho koaličného partnera, ktorého si slobodne vybral. Pritom v parlamente podľa môjho názoru je všeobecná zhoda na tom, že správanie ministra javí všetky znaky klientelizmu. KDH i celá opozícia je o tom presvedčená, tak preto tento návrh na odvolanie ministra podali. Podľa môjho názoru sú o tom presvedčení aj mnohí poslanci SMER-u. Len by chceli, aby sa na čelo zápasu s klientelizmom postavil predseda vlády a nie opozícia. Ministra preto teraz podržia, aby ho za krátky čas mohol predseda vlády odvolať. O klientelizme ministra sú presvedčení aj poslanci HZDS, len sa nevedia dohodnúť, či ide o „klientelizmus ako Brno“ alebo „klientelizmus ako Londýn“. Poslanci SNS tiež vedia, že ide o klientelizmus, len si myslia, že je to normálne, veď ako ináč by sme pomohli svojim kamošom? Nuž a nakoniec o svojom klientelistickom konaní vie aj minister Janušek. Preto mlčí a na svoju obhajobu a obranu doteraz v pléne nepovedal ani slovo, ani jedno jediné slovo. Pán minister, ja vás vyzývam, ak ste konali správne, tak vystúpte teraz v rozprave a obhájte svoje konanie. Obhájte svoje konanie, ktorým ste postupovali na ministerstve, lebo v inom prípade bude platiť: „Kto mlčí, ten svedčí.“ Buď teda tu hovorte a argumentujte, alebo odstúpte z ministerského postu! Minister výstavby a regionálneho rozvoja sa stal zosobnením klientelizmu vo vláde Slovenskej republiky. Predseda vlády si to uvedomuje, ale nekoná. Nad dôvodmi môžeme len špekulovať. To, že si to predseda vlády i ostatní členovia vlády uvedomujú, svedčí aj účasť predsedu vlády a ostatných členov vlády na rokovaní o odvolaní ministra. Stanovisko vlády nechal predseda prečítať podpredsedovi vlády za Slovenskú národnú stranu. Z ministrov HZDS sa tu neukázal nikto a z ministrov SMER-u sem včera prišiel na chvíľu pán minister Raši. Dlhší čas tu bola len pani ministerka Tomanová a boli chvíle, keď tu sedela len ona a pán minister Janušek. Mal som dojem, že sa tu zišli privilegovaní ministri, ktorí môžu robiť, čo chcú, a predsedovia strany ich vždy podporia a podržia. (Potlesk.) Druhý argument je v stanovisku vlády, citujem: „V súčasnosti prebiehajú vo vzťahu k obstaraniu konzorcia dve kontroly, opakovaná zo strany ÚVO a kontrola zo strany NKÚ zameraná na oprávnenosť platieb. Kontroly ešte nie sú ukončené a skôr, ako by sa malo vysloviť akékoľvek hodnotenie daného verejného obstarávania, bolo by vhodné počkať na výsledky uvedených kontrol.“ Koniec citátu. Vážené panie poslankyne, páni poslanci, žiadne, že vláda stojí za ministrom, žiadne, že vláda konštatuje, že minister nepochybil. Predseda vlády neprebral politickú zodpovednosť, tak ako v prípade ministerky Tomanovej, ba naopak, citovaným stanoviskom si do budúcnosti otvoril dvere na možné odvolanie ministra Janušeka z funkcie. Takže, pán minister Janušek, dovidenia v poslaneckej lavici. (Potlesk.)